Numeri 20 | Beibele Inthaneteng | Phetolelo ya Lefase le Lefsa
20 Setšhaba ka moka sa bana ba Isiraele sa fihla lešokeng la Tsini+ ka kgwedi ya pele gomme sa dula Kadeshe.+ Miriamo+ o hwetše gona fao a ba a bolokelwa gona.
2 Bjale setšhaba se be se se na meetse,+ ka gona sa phuthegela go omanya Moshe le Arone.+
3 Setšhaba sa omanya+ Moshe sa re: “Eka nkabe re ile ra ikhwela nakong ya ge bana babo rena ba be ba ehwa pele ga Jehofa!+
4 Le re’ng le tlišitše phuthego ya Jehofa mo lešokeng le gore rena le diruiwa tša rena re tlo hwela gona?+
5 Le re’ng le re rotošitše la re ntšha Egipita gore le re tliše mo lefelong le le lebe?+ Lefelo le ga le na peu, mago, merara le digarenate,+ e bile ga go na meetse a go nwa.”
6 Ke moka Moshe le Arone ba tloga pele ga setšhaba ba ya mojakong wa tente ya kopano, ba khunama ba wela fase ka difahlego+ gomme ba bona letago la Jehofa.+
7 Jehofa a bolela le Moshe a re:
8 “Tšea lepara+ la gago o kgoboketše setšhaba, wena le Arone mogolwago gomme le boleleng le leswika le legolo pele ga mahlo a bona gore le ntšhe meetse ao a lego go lona; le ntšhetše setšhaba seo meetse leswikeng leo gomme le nee setšhaba le diruiwa tša sona meetse a go nwa.”+
9 Ka gona Moshe a tšea lepara a le pele ga Jehofa,+ feela bjalo ka ge a mo laetše.
10 Ka morago ga moo Moshe le Arone ba kgoboketša setšhaba pele ga leswika le legolo gomme a re go sona: “Bjale ekwang, marabele ke lena!+ Na le nyaka gore re le ntšhetše meetse leswikeng le?”+
11 Ke moka Moshe a emišetša seatla sa gagwe godimo a itia leswika leo ka lepara la gagwe gabedi; gwa tšwa meetse a mantši gomme gwa nwa setšhaba le diruiwa tša sona.+
12 Ka morago Jehofa a bolela le Moshe le Arone a re: “Ka ge le se la ba le tumelo go nna ka gore le nkgethagatše+ pele ga mahlo a bana ba Isiraele, gona le ka se tsenye setšhaba se nageng yeo ke tlago go se nea yona.”+
13 Ao ke meetse a Meriba,*+ ka gobane bana ba Isiraele ba lwele le Jehofa, moo yena a ilego a kgethagatša leina la gagwe pele ga setšhaba seo.
14 Moshe a roma baromiwa a le Kadeshe gore ba ye go kgoši ya Edomo+ ba mmotše ba re: “Isiraele ngwaneno+ o re: ‘Wena o tseba gabotse mathata ka moka ao a re wetšego.+
15 Botatago rena ba ile ba theogela Egipita+ gomme rena ra dula moo Egipita nywaga e mentši;+ Baegipita ba re tlaiša, rena le botatago rena.+
16 Mafelelong re ile ra hlabela Jehofa+ mokgoši gomme a kwa mantšu a rena, a roma morongwa+ a re ntšha Egipita; bjale šefa re mo Kadeshe, motse wo o lego mollwaneng wa selete sa gago.
17 Re kgopela go phatša mo nageng ya gago hle. Re ka se phatše tšhemong goba serapeng sa merara, le gona re ka se nwe meetse a sedibeng. Re tla sepela tseleng ya kgoši.+ Re ka se arogele ka go le letona goba le letshadi+ go fihlela re phatšitše seleteng sa gago.’”
18 Eupša Edomo a re go yena: “O se phatše mo ga ka gore ke se ke ka ikhwetša ke go gahlanetša ka tšhoša.”
19 Isiraele a re go yena: “Re tla rotoga ka tsela e kgolo; ge nna le diruiwa tša ka re ka nwa meetse a gago, gona ke tla go lefa.+ Ga ke nyake selo ge e se gore ke phatše moo ka maoto a ka.”+
20 Edomo+ a fela a phegeletše gore: “O se ke wa phatša mo.”+ Ge a re’alo a tšwa a yo mo gahlanetša a na le lešaba la batho le madira a matla.
21 Ke kamoo Edomo a ganeditšego Isiraele go phatša seleteng sa gagwe.+ Ka gona Isiraele yena a mo furalela.+
22 Setšhaba ka moka sa bana ba Isiraele sa tloga Kadeshe+ sa ya Thabeng ya Horo.+
23 Ke moka Jehofa a bolela le Moshe le Arone Thabeng ya Horo, kgauswi le mollwane wa naga ya Edomo a re:
24 “Arone o tlo bolokwa le batho ba gabo+ ka gobane a ka se tsene nageng yeo ke tlago go e nea bana ba Isiraele, ka ge le ile la rabela taelong ya ka ya mabapi le meetse a Meriba.+
25 Tšea Arone le morwa wa gagwe Eleasara o rotogele le bona Thabeng ya Horo.
26 O hlobole Arone diaparo tša gagwe+ tša boperisita o di apeše morwa wa gagwe Eleasara;+ Arone yena o tla hwela moo gomme a bolokwa le batho ba gabo.”+
27 Ka gona Moshe a dira feela bjalo ka ge Jehofa a laetše; ba namela Thaba ya Horo pele ga mahlo a setšhaba ka moka.
28 Ke moka Moshe a hlobola Arone diaparo tša gagwe tša boperisita a di apeša morwa wa gagwe Eleasara, gomme ka morago ga moo Arone a hwela moo godimo ga thaba.+ Moshe le Eleasara ba fologa thabeng.
29 Setšhaba ka moka sa bona gore Arone o hwile, gomme bohle ba ntlo ya Isiraele ba llela Arone matšatši a masometharo.+
^ Leina le le ra gore, “Go Lwa; Thulano; Tshele.”
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D20%26wtlocale%3DSE%26srcid=share⊂ject=Bala Beibele Inthaneteng